Video oor plaasaanval ís eg, sê AfriForumBeeldmateriaal uit die video Charl Oberholzer, nasionale voorsitter van AfriForum Jeug, het intussen kommentaar gelewer op die reaksie wat die plaasaanval-video uitgelok het. Klik hier om sy artikel te lees. AfriForum het Dinsdag gesê beeldmateriaal van ŉ plaasaanval wat Maandag deur hulle bekendgemaak is, is eg en daar is geen rede om die egtheid daarvan in twyfel te trek nie. Dit volg na sommige mense, waaronder ŉ bekende radioaanbieder, die egtheid van beeldmateriaal bevraagteken het. Maroela Media het ook hieroor berig, waarna die video soos ŉ veldbrand versprei het. Teen Dinsdag is die video reeds meer as 64 000 keer gekyk. Kyk die video hier. AfriForum het Maandag aangekondig die beeldmateriaal sal deel vorm van ‘n voorlegging oor plaasmoorde wat die burgerregte-organisasie op 26 en 27 November by die Verenigde Nasies se Forum vir Minderheidsaangeleenthede in Geneve, Switzerland gaan indien. Ernst Roets, AfriForum se adjunk uitvoerende hoof, het Maandag na Europa vertrek en sal die voorlegging saam met Alana Bailey, mede-adjunk uitvoerende hoof van AfriForum, voorlê. Johrné van Huyssteen, ŉ omroeper van OFM, het Dinsdag op Twitter geskryf: “Iets is nie reg hier nie. Kon iemand al die plaaseienaars opspoor? Polisie wat dit ondersoek? Kyk comments by Maroela.” Kort daarna het hy getwiet: “Groot moeilikheid as iets aan VN gewys word wat nie 100% legit is nie.” [sic] ŉ Ene Kaptein het op Maroela Media se artikel reageer en gesê: “Hierdie lyk gestage vir my”. [sic] Quintin Pretorius het geskryf: “Ek is jammer om te se maar ek dink ook so, dit is duidelik dat hierdie video besig is om op mense se gevoel en te speel met `n baie, baie sensitiewe aangeleentheid. Maak nie `n fout nie dit is een groot probleem, maar ek dink nie hierdie is `n regte poging nie.” [sic] Gerdie Landman het geskryf: “Paar dinge pla my in die Video…? Dit lyk na nuwe oorpakke en die kleur en kleredrag pas nie by tipiese RSA kriminele nie..? Die een hou sy hand oor die CCTV Kamera, maar breek dit nie af nie…? Hulle steel niks terwyl hulle daar is nie, verseker sou regte kriminele kos of drank gebuit het…? Hulle sluip te stadig en rustig asof hulle tog te bang is om betrap te word…? Hulle lyk gewapen met handwapens, waarom sou hulle dan so bang en versigtig wees…? Veral as hulle doelgerig daarop uit was om te gaan moor…? Iets rym nie hier nie…? Dit lyk vir my na ‘n opvoering…?” [sic] Ian Cameron, AfriForum se hoof van gemeenskapsveiligheid, het Dinsdag aan Maroela Media gesê daar is geen twyfel dat die video eg is nie. Hy ken persoonlik die eienaar van die plaas naby Schweizer-Reneke in Noordwes waar die voorval plaasgevind het en het die boer gaan sien nadat die boer die beeldmateriaal onder oë gehad het. “Die boer en sy gesin is sowat vier jaar gelede deur ŉ groep mans op hul plaas oorval en beroof. Hy het daarna besluit om veiligheid by sy huis op te skerp deur kringtelevisiekameras te installeer. Ná die onlangse voorval het hy die beeldmateriaal aan AfriForum oorhandig omdat hulle nie meer vertroue in die polisie het om iets aan die saak te doen nie, en omdat hy weet AfriForum veg teen plaasaanvalle,” het Cameron gesê. “Hierdie video bevat die onaangename werklikheid. Dit raak gebiedend noodsaaklik dat die publiek meer pro-aktief optree deur by gemeenskapveiligheidsnetwerke in te skakel. Dit is AfriForum se grootste prioriteit wat veiligheid betref.” Hy het voorts gesê die oorspronklike kassette is beskikbaar en kan vertoon word aan diegene wat dit wel betwis. “Die betrokke boer praat ook vanmiddag tussen 13:00 en 14:00 op RSG se middagprogram Spektrum, vir die wat wil inskakel en luister. Die boer het om verskeie redes gevra om anoniem te bly,” het hy bygevoeg. Lees ook: Video: Sekuriteitsvideo-opname van plaasaanval AfriForum stel opname van plaasaanval beskikbaar